《梅隐为丁仕器题》
元代·李裕

剑城之西剑江隈，人家矗矗多楼台。中有高人好奇古，屋前屋后多栽梅。

冰姿潇洒心如铁，花林风动飘香雪。临轩独对襟抱冲，节操应知共贞洁。

有时树底笑弹棋，有时花前调素丝。吟馀东阁酒醒处，梦结罗浮月上时。

𦸒𦰫岂同陶径菊，清癯绝胜梁园竹。逋仙去后久寂寥，喜有高人继芳躅。

作者简介：（1294—1338）元婺州东阳人，字公饶。文宗至顺元年进士。少从许谦学，撰《至治圣德颂》。英宗召见，令宿卫禁中。文宗时授承事郎，同知汴梁路陈州事，有惠政。改道州路总管府推官，时裕已卒一月。